নিজেকে ‘অরাজনৈতিক প্রধানমন্ত্রী’ বলে দাবি করলেন নরেন্দ্র মোদী। তাঁর এই দাবি ইতিহাসের ছোট্ট একটি জানালা খুলে দিল। রাষ্ট্রীয় স্বয়ংসেবক সঙ্ঘ। আরএসএস। তারা বলে, তারা সাংস্কৃতিক ভাবধারা বহনকারী একটি দল। গুণগতভাবে অরাজনৈতিক। বাস্তবিক সেটা হওয়ারই কথা। স্বাধীন ভারতে আরএসএস তিন বার ‘নিষিদ্ধ’ ঘোষিত হয়েছিল। প্রথমবার গাঁধীমৃত্যুতে। দ্বিতীয়বার দেশে জরুরি অবস্থা জারির সময়পর্বে। তৃতীয়বার বাবরি মসজিদ ধ্বংসের পর। ১৯৪৮ সালের ফেব্রুয়ারিতে ‘নিষিদ্ধ’ ঘোষিত হওয়া আরএসএসের উপর থেকে নিষেধাজ্ঞা তুলে নেওয়া হয়েছিল ওই বছরেরই জুলাইতে। এই শর্তে যে, আরএসএস সাংস্কৃতিক সংগঠন রূপেই কাজ করবে এবং তাদের নিজস্ব কোনও ‘রাজনীতি’ থাকবে না ! ফলে এরপর আরএসএসের আর নিজেদের ‘অরাজনৈতিক’ বলে দাবি করা ছাড়া গত্যন্তর নেই। কিন্তু আরএসএস যে কত তীব্রভাবে ‘অরাজনৈতিক’, তা ভারতবাসী মাত্রেই জানেন। অরাজনৈতিকতার খোলসে, সাংস্কৃতিক সংগঠনের শামিয়ানায় তারা তাদের একান্ত নিজস্ব ‘রাজনীতি’টি মন দিয়েই করে চলেছে।
মোদী সেই ‘সংস্কৃতির’ই সন্তান। নিজে একদা রাষ্ট্রীয় স্বয়ংসেবক সংঘের একনিষ্ঠ কর্মী ছিলেন। বালস্বয়ংসেবক থেকে অখিল ভারতীয় বিদ্যার্থী পরিষদের প্রচারক— জীবনের তরুণলগ্নে এই ছিল তাঁর মতাদর্শ ও অনুশীলনক্ষেত্র। ফলে তিনি তো ‘অরাজনৈতিক’ হবেনই ! কিন্তু একটি ছোট্ট সমস্যা থেকে গিয়েছে মোদীর বয়ানে। তিনি সম্ভবত খেয়াল করে উঠতে পারেননি, তিনি আরএসএস থেকে প্রধানমন্ত্রী নির্বাচিত হননি ! হয়েছেন দেশ থেকে। দেশের অসংখ্য সাধারণ মানুষের ভোটে। একটি ‘রাজনৈতিক দলে’র তরফে ! দলটির নাম ভারতীয় জনতা পার্টি। ফলে তিনি চান বা না-চান, তাঁর একটি ‘রাজনীতি’ আবশ্যিকভাবেই তৈরি হয়ে গিয়েছে। দেশের চিত্তে তিনি ‘বৃন্তহীন পুষ্পসম আপনাতে আপনি বিকশি’ ওঠেননি। সংসদীয় গণতন্ত্রে ওভাবে বিকশিত হওয়া সম্ভবও নয়। কিন্তু সমস্যা সম্ভবত এই বয়ানের খুঁটিনাটি তত্ত্ব ও তথ্যচ্যুতি নিয়ে নয়। তিনি বলেছেন, ভোটের সময়টুকু বাদ দিলে তিনি রাজনীতি নিয়ে মাথাই ঘামান না ! অর্থাৎ, আসলে তিনি বলতে চেয়েছেন, ছোটখাট রাজনীতির মধ্যে নিরন্তর বসবাস না-করে দেশের উন্নতিকল্পে কাজ করাই তাঁর বৃহত্তর লক্ষ্য !
সাধু ! এমন একটি ভাবনার নিন্দা অনুচিত। এ দেশের রাজনীতি-জর্জরিত মানুষের কানে এমন একটি কথা মধুর মতোই মিষ্ট লাগার কথা। বাস্তবিক লাগছেও। মোদীর অধিকাংশ কথাই আসলে শুনতে খুব ভাল। কিন্তু মোদী যখন কোনও বিষয়ে কথা বলেন তিনি ইতিহাস, বিজ্ঞান, অর্থনীতি, ধর্মনীতি নিরপেক্ষভাবেই বলেন। তিনি ভাবেন না বা ভাবতে চান না, যা বললেন, তা প্রকৃতপ্রস্তাবে কতটা প্রাসঙ্গিক, কতটা যুক্তিযুক্ত। তাই তাঁর কথা অধিকাংশ সময়ে সোনার পাথরবাটি বা কাঁঠালের আমসত্ত্বের মতো প্রতিভাত হয়। ‘রাজনীতি’কে তিনি নিশ্চয়ই অচ্ছুৎ মনে করেছেন। তাই রাজনীতি থেকে নিজেকে বিচ্ছিন্ন দেখাতে চেয়েছেন। কিন্তু তিনি তাঁর প্রতিটি কথায়, প্রতিটি না-বলা বাণীর ঘন যামিনীতে, প্রতিটি পদক্ষেপে রাজনীতি ব্যতিরেকে আর কী করেন ! মোদীর এবার জ্ঞানচক্ষু উন্মীলনের লগ্ন এসেছে। রাজনীতির মধ্যে থেকে, রাজনীতিকে ব্যবহার করে কীভাবে দেশের রাজনৈতিক পরিসরকে উন্নত করা যায়, সেকথা ভাবার সময় কিন্তু সমাগত !